projecte-aina/catalan_government_crawling huggingface dataset:
Sensibilitzar la societat a partir de la fotografia i de la realitat viscuda i fer entendre que el futur del sector agrari és responsabilitat de tota la societat és l'objectiu de l'exposició itinerant "El món agrari a les terres de parla catalana", que es pot visitar entre el 3 i el 30 de març al Jardí del Palau Robert.
Una iniciativa en la qual col·laboren la Coordinadora de Centres d'Estudis de Parla Catalana, l'Institut Ramon Muntaner i la Fundació del Món Rural.
El conseller d'Agricultura, Ramaderia, Pesca, Alimentació i Medi Natural, Josep Maria Pelegrí, va inaugurar l'exposició el dimecres 2 de març.
També hi van assistir el director general d'Atenció Ciutadana i Difusió, Ignasi Genovès; el director del Centre de Promoció de la Cultura Popular i Tradicional Catalana, Lluís Puig; el vicepresident de la Fundació Món Rural, Antoni Pané, i el president de la Coordinadora de Centres d'Estudis de Parla Catalana, Josep Santesmases.
La mostra és un compendi ordenat, documentat i argumentat de les imatges que es recullen en el Banc d'Imatges digitalitzat que s'ha anat creant des del 2009.
En formen part un recull de quatre mil fotografies, procedents d'uns cent vuitanta fons documentals.
Textos i imatges conformen una memòria dels paisatges sempre canviants, dels conreus i del bestiar que han anat ocupant les nostres terres segons han estat les necessitats, les demandes del mercat i la rendibilitat econòmica.
Memòria també dels sistemes, coneixements i tècniques que homes i dones han aplicat en el conreu de la terra, de les formes de posseir-la, d'organitzar-se, de viure.
El muntatge expositiu s'estructura en diversos àmbits que es presenten en 12 plafons de gran format.
Els àmbits temàtics són: Els paisatges; Els conreus; La ramaderia; L'home la dona i la terra; El treball; Les formes de vida, i Present i futur.
L'exposició és itinerant amb la voluntat de generar reflexió i debat al territori.
Per al 2011, està previst que també es presenti a Móra la Nova, el Santuari de Meritxell (Andorra), la Seu d'Urgell, Palma de Mallorca, Maó, Eivissa, Prada de Conflent, Elna, Lleida, l'Espluga de Francolí i Sabadell.
Tres entitats han assumit el projecte.
La primera és la Coordinadora de Centres d'Estudis, una entitat federativa formada per 114 centres i instituts d'estudis locals i comarcals dels territoris de parla catalana.
Fou creada l'any 1992 i té la seva seu social a l'Institut d'Estudis Catalans.
La segona entitat és l'Institut Ramon Muntaner, una fundació creada l'any 2003 per la Generalitat de Catalunya i la Coordinadora de Centres d'Estudis de Parla Catalana per donar suport als centres i instituts d'estudis local i comarcals.
Té la seu social a Móra la Nova.
La tercera és La Fundació del Món Rural, constituïda el 2005 perquè Catalunya sigui conscient del valor estratègic que l'entorn rural té per al desenvolupament sostenible del país.
L'equip que fa de comissari de la mostra està format per Josep Santesmases, Antoni Gavaldà, Meritxell Serret, Anna Vilaseca i Xavier del Hoyo, mentre Eva Garcia és la responsable de la coordinació general del projecte.
Del 5 d'octubre al 18 de novembre de 2012, el Jardí del Palau Robert de Barcelona acull l'exposició "Catalunya, vista pels instagramers", 241 fotografies realitzades per usuaris de la xarxa Instagram que aporten una mirada diferent i personal sobre Catalunya.
Les fotografies de l'exposició són les guanyadores del concurs organitzat per l'Agència Catalana de Turisme entre tots els usuaris d'Instagram que hi van publicar fotos de Catalunya amb el hashtag; a Instagram hi ha més de 52.000 imatges amb aquesta etiqueta que poden veure's a la plataforma Statigram de l'Agència Catalana de Turisme.
L'exposició s'articula a través de vuit eixos temàtics: Barcelona; Catalunya, país de contrastos; Catalunya, país de creativitat; Catalunya, del mar Mediterrani; Catalunya, interior i Pirineus; Catalunya, país amb història; Catalunya, país de gastronomia, i Catalunya, país de tradicions.
Totes les imatges de l'exposició han estat escollides sota els criteris de qualitat, originalitat i sobretot representativitat d'allò que mostren.
Aquesta ha estat la primera vegada que una destinació turística de l'Estat ha utilitzat la xarxa Instagram per promocionar-se, i la iniciativa ha tingut tant d'èxit que altres destinacions turístiques espanyoles ja volen reproduir aquesta idea.
A més del concurs i l'exposició, l'Agència Catalana de Turisme va organitzar el passat mes de juny un viatge amb onze dels instagramers més influents del panorama internacional per tal que promocionessin Catalunya amb les seves fotografies a través d'Instagram i d' altres xarxes socials.
Gran èxit de la trobada d'instagramers que va tenir lloc el divendres 5 d'octubre al Jardí del Palau Robert.
Ciutadans joves i també d'altres que no ho eren tant, i que viuen aquesta afició amb molt d'interès, van comprovar, amb satisfacció, com la seva feina es mostra en un aparador.
L'exposició fotogràfica sobre la ruta "Pirineu comtal: un viatge pel naixement de Catalunya", que es pot visitar entre el 28 de febrer i el 15 d'abril al Jardí del Palau Robert, proposa un recorregut pels territoris d'11 dels antics comtats que van ser escenari de la configuració i del naixement del país.
La ruta, que cronològicament comprèn el període del segle IX al XV, es desplega al llarg de tota la franja pirinenca i prepirinenca de Catalunya.
Des de l'Empordà fins a la Vall d'Aran, la Ruta del Pirineu.
La ruta travessa paisatges de gran bellesa que van ser l'escenari de gestes de personatges històrics, com també de llegendes, mites i tradicions.
Però, a més, es tracta d'un itinerari que combina els impressionants escenaris pirinencs amb la bellesa dels castells i de les esglésies i monestirs romànics.
La ruta comprèn dos itineraris que fan un recorregut circular per tot el Pirineu català.
L'itinerari nord va des del monestir de Sant Pere de Rodes fins a la vall de Boí i l'itinerari sud va des d'aquest últim punt fins a la ciutat de Girona.
Però el viatge també es pot fer a un ritme més pausat seguint la ruta comtat a comtat: començant pels comtats de Girona, Empúries i Besalú, continuant pels comtats de Ripoll, Berga i Cerdanya, arribant fins als comtats d'Urgell, Pallars Sobirà i Ribagorça, passant per l'Aran, per acabar seguint el flanc meridional prepirinenc, pel comtat del Pallars Jussà, el vescomtat de Cardona i el comtat d'Osona.
La ruta del Pirineu Comtal forma part del programa Rutes de Catalunya de l'Agència Catalana de Turisme.
Una exposició del Govern de Gal·les al Jardí del Palau Robert mostrarà l'oferta turística i cultural d'aquest país de l'1 de març al 30 d'abril.
La mostra, que s'inaugura coincidint amb la celebració de Sant David, patró de Gal·les, és una de les activitats programades en la campanya promocional "Visita Gal·les".
L'exposició "Visita Gal·les" mostra la història, la cultura, l'esport, els castells, les ciutats i pobles i paisatges d'un territori que abasta 20.800 kilòmetres quadrats, amb un dels idiomes vius més antic d'Europa, parlat pel 20% de la població.
Entre els atractius turístics de Gal·les, cal destacar la col·lecció d'art impressionista del Museu Nacional d'Art Cardiff, la més gran després de la de París, que inclou obres de Renoir, Van Gogh, Manet i Monet; els 641 castells disseminats pel territori; la torre del Castell Caerphilly, al sud; la ciutat de Cardiff, coneguda com el Washington europeu gràcies als edificis de pedra blanca de Portland que hi ha al seu centre urbà; el Jardí Botànic Nacional de Gal·les, el primer jardí botànic nacional del Regne Unit durant gairebé 200 anys; I el recorregut de 1.400 km de passejades per la seva costa.
El primer vol Barcelona-Cardiff d'aquesta temporada, de la companyia Vueling, es farà el dijous 28 de març.
Enguany s'han programat vols durant la temporada d'estiu cada divendres i diumenge.
"Tortosa i les Terres de l'Ebre.
L'esplendor d'una època, d'un riu i d'un territori" és el títol de l'exposició itinerant que es presentarà al Jardí del Palau Robert del 18 de juny al 31 d'agost del 2013.
Una iniciativa de l'Ajuntament de Tortosa, en el marc del Pla de Foment Turístic, per promocionar la ciutat i el conjunt del territori.
La mostra, amb una trentena d'imatges de gran format del fotògraf Òscar Lanau, s'organitza en tres eixos temàtics: El Renaixement a Tortosa i les Terres de l'Ebre, El riu Ebre i la navegació fluvial, i Dels Ports al delta de l'Ebre per la Via Verda de la Val de Safan.
Les fotografies de l'eix temàtic corresponent al Renaixement evoquen escenes quotidianes en espais emblemàtics de la ciutat com els Reials Col·legis, el passeig de Ronda, la Catedral, el Museu, el Call Jueu, el Portal del Romeu, els Jardins del Príncep o el Centre d'Interpretació del Renaixement.
Aquest mateix àmbit també s'il·lustra amb imatges del llegat renaixentista a la resta de les Terres de l'Ebre, com és el cas d'Horta de Sant Joan i Arnes.
L'eix dedicat al riu Ebre i la navegació fluvial inclou activitats d'oci aquàtic al riu i al delta de l'Ebre, l'esport del rem, la navegació d'esbarjo amb el llagut "Lo sirgador" o amb les embarcacions de l'embassament de Riba-roja, o les activitats de pesca.
Finalment, el tercer àmbit anomenat "Dels Ports al delta de l'Ebre per la Via Verda de la Val de Safan" dedica el seu contingut a mostrar la natura dels dos parcs naturals d'aquestes terres, la via verda en els seus diferents trams i la possibilitat de realitzar diferents activitats esportives en aquest marc natural.
La informació dels panells es pot consultar en quatre idiomes (català, castellà, anglès i francès), té un codi QR que redirigeix l'usuari a un espai web relacionat amb la imatge i incorpora altre material promocional.
L'Agència Efe celebra el 75 aniversari i el 25 aniversari del Servei en català amb l'exposició "Efe: 75 anys en fotos", que recorre part de la memòria històrica col·lectiva amb 75 imatges de fotoperiodistes de l'agència.
La mostra es podrà visitar de l'1 d'abril al 23 de juny, al Jardí del Palau Robert.
La mostra està organitzada per Efe amb el patrocini d'honor de La Caixa, i el patrocini de la Generalitat de Catalunya, l'Ajuntament de Barcelona, el Consorci de la Zona Franca de Barcelona i la Universitat Internacional de La Rioja, a més de la col·laboració de les empreses Torres, Freixenet i Grup Gourmet-Paradís.
Aquesta és una exposició itinerant que en el seu pas per diferents ciutats compta amb el patrocini general de Mahou-San Miguel i Hewlett-Packard.
Entre aquestes imatges en trobem d'històriques i costumistes, que formen part principalment de la història d'Espanya, amb fotografies de la història contemporània de Catalunya, a més d'altres instantànies captades per fotògrafs d'Efe.
En total, són 75 fotos corresponents al període 1939-2014, 50 d'Espanya i 25 de Catalunya, amb l'excepció de la coneguda imatge de la miliciana Marina Ginestà a Barcelona, morta recentment, i que correspon a l'any 1936.
Imatges com la sortida cap a l'exili a París del president de la Generalitat de Catalunya, Lluís Companys, les destrosses de la guerra en el Port de Barcelona, l'arribada de Josep Tarradellas, la restauració de la Generalitat, el referèndum de l'Estatut de Catalunya de 2006 o la Via Catalana de l'Onze de Setembre de 2013, conviuen amb fotografies de caràcter més social com l'arribada dels Beatles a Barcelona, una nit dels Premis Planeta en els anys seixanta, Josep Pla assegut a la porta de casa seva de Llofriu en els anys cinquanta, els Jocs Olímpics de 1992 o un derbi entre el F.C. Barcelona i l'Espanyol dels anys quaranta.
Partidaris del moviment 15-M, a la plaça de Catalunya (2011) / Diada de Catalunya- Via Catalana per la Independència (2013)
També amb motiu del 75 aniversari d'Efe, aquesta exposició recull moments històrics de part del segle XX, com els Pactes de la Moncloa, la sanció de la Constitució espanyola, l'entrada d'Espanya en la CEE o les premiades imatges d'EFE durant la nit del 23 de febrer de 1981.
Amb l'objectiu de mostrar la feina d'Efe al carrer en el seu sentit literal, algunes de les fotografies que integren la mostra s' exposen en el lateral exterior del Jardí del Palau Robert.
Aquesta exposició és accessible a les persones amb discapacitat visual gràcies a un acord amb ONCE-Catalunya, que facilita la traducció al braille dels peus de foto.
Tant la presentació del llibre com l'exposició, que s'exhibeix al Jardí del Palau Robert a partir del 17 de novembre, coincideixen amb el primer aniversari de la inscripció dels castells a la Llista Representativa del Patrimoni Cultural de la Humanitat.
Van presentar el llibre el director general d'Editores Lunwerg, Javier Zaldúa; la presidenta de la Coordinadora de Colles Castelleres de Catalunya, Anna Guasch; un dels autors del llibre, Joan Beumala, i un dels fotògrafs, Rafael López Monné.
Una voluntat col·lectiva" és un complet repàs a la història dels castells des dels orígens fins a l'actualitat.
El llibre s'endinsa en diferents aspectes com les tècniques de càrrega i descàrrega, la geografia castellera, la música dels castells, les fites més importants aconseguides al llarg de la història castellera, com també una mirada als reptes de futur.
S'acompanya d'un reportatge fotogràfic a través del qual es pot viure la màgia i la intensitat d'una diada castellera.
"Us convidem a reviure les emocions dels Festival a través del llibre i de l'exposició que es pot visitar al Jardí del Palau Robert", va afirmar el director del certamen, Oriol Aguilà, en l'acte de presentació de la publicació "Festival Castell de Peralada: l'escenari de les emocions", que va tenir lloc el 13 de maig, a la Sala d'Actes de les Cotxeres.
Oriol Aguilà va remarcar que el llibre capta moments únics del Festival, imatges del muntatge, del disseny, de la comunicació, dels assajos...També va afirmar que el Festival de Peralada ha esdevingut, amb el pas del temps, un patrimoni col·lectiu de tot el país, i va agrair la col·laboració del Palau Robert amb el Festival.
Pel seu cantó, el director general d'Atenció Ciutadana i Difusió, Ignasi Genovès, va expressar la satisfacció del Palau Robert pel fet d'acollir la presentació del llibre i la mostra, i va remarcar que aquesta coincideix amb una altra exposició "L'Òpera, una reflexió", que explica la tasca portada a terme en la difusió de la música.
També van intervenir en aquest acte la presidenta del Festival, Carme Mateu de Suqué; el fotògraf Eddy Kellele; els autors dels textos del llibre, Ana María Dávila i Javier Pérez Senz; el director general de Lunwerg, Javier Zaldúa, i el delegat a Catalunya de Red Elèctrica i membre d'INELFE, Lluís Pinós.
L'acte va comptar amb la presència de l'esposa del president de la Generalitat, Helena Rakosnik.
Aquest llibre neix de l'encàrrec que el Festival va realitzar, el maig de 2012, al fotògraf Eddy Kelele.
Es tractava de fotografiar les intimitats i les interioritats del festival, allò que el públic no veu quan assisteix al festival i alguns dels moments màgics d'aquest esdeveniment musical.
La publicació ha estat possible gràcies al patrocini d'Inelfe, Casinos Grup Peralada i la col·laboració de Lunwerg.
El llibre recull una selecció de 150 fotografies de les més de 18.000 que va fer Eddy Kelele durant l'edició del 2012 del Festival.
També s'hi inclouen textos en quatre idiomes dels periodistes Ana María Dávila i Javier Pérez Senz, que repassen els més de 25 anys d'història d'aquest esdeveniment.
Gran èxit de la trobada d'instagramers que va tenir lloc el divendres 5 d'octubre al Jardí del Palau Robert, coincidint amb la inauguració de l'exposició "Catalunya vista pels instagramers".
Una mostra que exposa 241 fotos guanyadores del concurs organitzat per l'Agència Catalana de Turisme entre usuaris de la xarxa Instagram.
El Jardí del Palau Robert tenia gairebé tot l'espai disponible ocupat per una àmplia representació del grup nombrós d'instagramers que han participat en l'esmentat concurs.
La trobada de ciutadans aficionats a la fotografia i a les noves tecnologies trencava la dinàmica monotonia d'una tarda estiuenca al Jardí.
Els assistents van tenir l'ocasió de veure les fotos exposades i d'intercanviar experiències en un ambient festiu.
Ciutadans joves i també d'altres que no ho eren tant, i que viuen aquesta afició amb molt 'interès, van comprovar, amb satisfacció, com la seva feina es mostra en un aparador com el del Palau Robert.
No estaven sols en la trobada; els acompanyaven el director general d'Atenció Ciutadana i Difusió, Ignasi Genovès; el director general de l'Agència Catalana de Turisme, Xavier Espasa, i la presentadora de televisió i usuària de la xarxa Instagram, Bibiana Ballbé.
I també s'hi van afegir molts dels usuaris habituals del Jardí que, encuriosits, van seguir atentament el desenvolupament d'un acte que va tenir lloc en un clima de gran cordialitat i complicitat.
En el torn de paraules, breus i directes, talment com es fa a les xarxes socials, Ignasi Genovès va fer referència a una nova manera de difondre Catalunya al món i també va recomanar als assistents una visita detinguda a l'esplèndida exposició de fotografia de The New York Times, que es presenta a la primera planta del Palau Robert.
Xavier Espasa va remarcar que aquesta iniciativa posa en valor una destinació com Catalunya.
Va destacar que el concurs, promogut per l'Agència Catalana de Turisme, s'hi van presentar 52.000 fotografies.
Finalment, va expressar el convenciment que Catalunya, destinació turística líder al món, sabrà utilitzar convenientment les oportunitats que ofereixen les noves plataformes tecnològiques.
Al seu torn, Bibiana Ballbé va parlar del "bon rotllo" dels usuaris de la xarxa Instagramer, en contraposició amb el clima de crispació que es respira en altres xarxes.
També va intervenir-hi Marta Alonso, en representació dels instagramers, que va manifestar la satisfacció per la iniciativa i la voluntat de continuar col·laborant en d'altres de similars que es puguin promoure més endavant.
Tots els instagramers es van fer, finalment, una foto de recordatori a les escales del Jardí, situades davant l'edifici del palau Robert, i van continuar fent una de les coses que més els agrada: fotografiar la festa, els amics, l'exposició i compartir experiències.
L'Agència de Fotonotícies ICONNA documenta els cinc grans moments d'efervescència cívica i política que s'han viscut a Catalunya des del 2012 per reivindicar el dret a decidir lliurement el seu futur, amb fotografies de Jordi Ribot Puntí, Joan Castro i Rubèn Garcia Carballo i textos de diversos autors, en l' exposició "Tossudament.
Imatges del procés català", que es pot visitar del 3 de juliol al 6 de setembre al Jardí del Palau Robert.
Aquesta exposició pretén reflectir el procés que es viu en molts sectors de la societat catalana que reclamen el dret del poble català a decidir el futur del país des de l'exercici de la democràcia i la llibertat, amb ple coneixement.
L'Agència ICONNA va començar a treballar en aquest tema amb la Diada del 2012 i amb la gran manifestació que va omplir el centre de Barcelona, amb milers i milers de senyeres i estelades.
Un procés que ha tingut continuïtat amb altres grans mobilitzacions que han aconseguit molt ressò internacional per la seva magnitud i pel civisme amb què s'han desenvolupat.
L'exposició es divideix en cinc apartats que recorden, a través de 26 fotografies (16 a la tanca i 10 a l'interior del Jardí), les cinc grans mobilitzacions que han marcat el procés: Diada del 2012 a Barcelona, Concert per la Llibertat al Camp Nou, Via Catalana 2013, Diada 2014 V, i La consulta del 9-N, centrada a les comarques gironines.
Cada apartat va acompanyat d'articles que descriuen les fotografies des de les perspectives de Cristina Perales, Albert Bayot, Cristina Buesa, Xavier Valentí i Carles Puigdemont.
La mostra és una selecció de les imatges i dels textos que l'Agència ICONNA va publicar en el llibre sobre el procés "Tossudament".
Els tres fotògrafs, Jordi Ribot Puntí, Joan Castro i Rubèn Garcia Carballo, afirmen en el pròleg que van decidir publicar el llibre al Concert per la Llibertat del Camp Nou.
"Ens va semblar transcendental explicar progressivament, a través de la fotografia com a document històric, aquells fets que ens estaven superant.
El poble volia fer un pas endavant i, per fi, els polítics, i, sobretot, un president que exercia d'autèntic líder, havien entès que no hi podien girar l'esquena".
L'exposició, que s'ha presentat a Girona i Olot i viatjarà a Vic a l'octubre, va acompanyada d'un audiovisual realitzat per l'Agència Iconna, dirigit i produït per Quim Güell Agut i amb música d' Ivan Garci, que publiquem al web però que no és present a l'exposició en presentar-se en un espai exterior com el Jardí.
Un treball en què Josep-Maria Terricabras, Pilar Rahola, Carles Puigdemont, Juan José Ibarretxe, Muriel Casals, Joan Font, Joaquim Nadal, Gerard Quintana i Carme Forcadell expliquen com van viure les cinc grans manifestacions del procés.
Les millors imatges de les 24 curses disputades al Circuit de Barcelona-Catalunya en els seus 25 anys d'història s'exposen del 5 al 17 de maig al Jardí del Palau Robert en el marc de la "Setmana del Gran Premi", que se celebra del 8 al 10 de maig a Montmeló.
L'exposició "25è aniversari dels Grans Premis de Fórmula 1 està composta per imatges de l'arxiu fotogràfic del Circuit de Barcelona-Catalunya, signades pels fotògrafs Miquel Rovira i Josep Loaso, com també de l'agència de fotografia internacional Sutton Images.
Cadascun dels panells de l'exposició està dedicat a un Gran Premi, des de 1991 fins al 2014, i també compta amb la crònica de cada cursa.
La major part d'aquests textos estan signats per reconeguts periodistes de FORMULA 1, més concretament per aquells que estan cobrint els grans premis des de la inauguració del Circuit.
L'exposició és una de les activitats programades a Barcelona per commemorar el 25è aniversari de Grans Premis de Fórmula 1 consecutius al Circuit de Barcelona-Catalunya i coincidint amb el Gran Premi de Fórmula 1.
La primera pedra del Circuit de Barcelona-Catalunya va ser col·locada el 24 de febrer de 1989, gràcies a l'impuls del Consorci format per la Generalitat de Catalunya, el Reial Automòbil Club de Catalunya i l'Ajuntament de Montmeló.
Durant tots aquests anys d'activitat el Circuit ha vist passar pel seu calendari les millors competicions internacionals del motor, així com també altres campionats nacionals o proves singulars com les de resistència.
Avui, el Circuit s'ha erigit com una de les instal·lacions esportives més modernes on cada temporada tenen lloc els principals esdeveniments del motor a escala mundial, entre els quals destaca el Gran Premi d' Espanya de F1 i el Gran Premi de Catalunya de MotoGP.
Una exposició fotogràfica recorda els 25 anys dels Grans Premis de Fórmula 1 al Circuit de Barcelona-Catalunya
El Festival Castell de Peralada homenatja la figura del tenor amb l'exposició "Els millors tenors del món", que es presenta del 27 de març al 26 d'abril, al Jardí del Palau Robert.
La mostra es basa en el llibre del mateix nom en què 44 tenors de prestigi mundial parlen de les seves carreres, costums i secrets, i comparteixen fotografies privades.
L'exposició, que arriba de la mà del Festival del Castell de Peralada, aplega 18 fotografies de Johannes Ifkovits, que també és l'autor dels textos, i de l'Òpera Rifko Verlag.
La mostra compta amb la col·laboració de la Generalitat de Catalunya, i els ajuntaments de Barcelona, Girona i Roses.
En són els comissaris Johannes Ifkovits i Laia Tous.
Els tenors són protagonistes destacats en l'òpera.
Cap altre tipus de veu inspira l'audiència a anar a l'òpera com la d'un tenor.
Els compositors sempre els han reservat les seves millors músiques i són els encarregats de seduir amb el seu cant apassionant, i resulta difícil pensar en una òpera sense ells.
Després del Palau Robert, l'exposició es presentarà a Girona, durant el Temps de Flors, Roses i Peralada, durant el festival.